
Cathy Williams

husker at hun leste Mills & Boon bøker som tenåring, og selv om hun nå skriver sånne bøker selv, er hun fortsatt en stor fan. For henne er det ingenting som kan måle seg med det å skape romantiske fortellinger og engasjerende plott, og hver enkelt bok er et nytt eventyr. Cathy bor i London. De tre døtrene – Charlotte, Olivia og Emma – har alltid vært, og vil alltid være, den største inspirasjonskilden hennes.

«Det er på tide at du gifter deg igjen, Dante. Tiden er inne.»

Dante hadde blitt tilkalt til onkelens palass i nærheten av Venezia, og fulgte det følelsesladde skuespillet med en viss skepsis. Antonio hadde sirklet rundt temaet i årevis, men hadde unngått å snakke direkte om saken.

Han var vant til onkelens følelsesutbrudd. Antonio D’Agostino kunne nærmest gråte på kommando. Han var den rake motsetningen til Dantes foreldre, og Dante elsket ham for det.

I oppveksten hadde onkelen vært den som viste at livet faktisk kunne være morsomt. Begge foreldrene hans var født inn i den italienske adelen, noe de hadde aldri tillatt seg selv å glemme, og de hadde heller aldri latt ham glemme det.

Frem til den dagen de døde – da de ble kjørt til operaen en regntung, tåkete kveld og tok med seg ekskona hans, Luciana, i en ulykke som hadde endret Dantes liv for alltid – hadde de aldri veket fra det som var forventet av dem.

«Du vet hva jeg mener om … ekteskap», sa Dante forsiktig, men det var en advarsel i stemmen hans, en påminnelse om at dette var et tema som ikke var åpent for diskusjon. «Og Antonio, tårer kommer ikke til å få meg til å endre mening.»

Dante ante ikke hvor samtalen var på vei, men kjærligheten til onkelen hindret ham i å avfeie ham uten videre. Han ville høflig høre hva han hadde å si, og så avfeie ham uten videre.

«Vi burde ta en konjakk.» Antonio reiste.

«Jeg har arbeid å gjøre før jeg legger meg.»

«Hvor ofte kommer du til Venezia for å besøke den gamle, skrøpelige onkelen din? En gang i året?»

«En gang hver sjette uke», svarte Dante tørt. «Og la oss ikke glemme sommeren, da er jeg her hver uke i minst et par dager av gangen.»

Dante støttet velvillig den mye lavere mannen da de gikk ut av spisesalen og mot en av stuene, som onkelen foretrakk fordi den hadde utsikt over den fineste av de velstelte hagene.

Var det bare innbilning, eller hadde onkelen gått ned i vekt? I så fall ville det ikke skade ham. Hvis Antonio likte å felle dystre dommer over nevøens livsvalg, var Dante like frittalende når det gjaldt onkelens forkjærlighet for mat.

«Jeg kommer ikke til å la meg distrahere denne gangen, Dante. Jeg mener det jeg sier. Det er på tide at du gifter deg. Det er på tide at du legger Luciana bak deg. Jeg forstår at du fortsatt elsker henne, men hun har vært borte i over fire år nå, og Angelina trenger en mor.»

«Får jeg spørre hva som har ført til dette plutselige behovet for å finne meg en kone?»

Onkelen famlet i bukselommen for å finne frem et sammenkrøllet papir, som han stakk i hånden på Dante. Igjen ble øynene hans våte.

«Hva det er som har forårsaket dette? Jeg gir opp å lede alt dette, Dante.» Han slo ut med hånden. «Landområdene, eiendommene, alt sammen. Til og med dette stedet – for stort for en gammel mann som meg. Jeg vet at Efisio respekterte ditt ønske om å trekke deg tilbake fra aktiv deltakelse i familiebedriften, men jeg trenger deg nå. Jeg stakk av fra pliktene mine som guttunge og kom tilbake til dem da jeg måtte, som mann, da Efisio døde.»

Han kremtet. «Og les brevet. Jeg er døende, Dante, så det er derfor du må gifte deg. Noen ved din side når du tar over. Hvordan kan jeg møte min skaper når jeg vet at du fortsatt driver hvileløst rundt? At Angelina er uten mor? At du fortsatt er fanget i fortidens grep? For ikke å snakke om at du må være mer til stede i driften av familieimperiet, og du vet like godt som jeg at de alle er konservative.»

«Glem de konservative slektningene mine! Hva er dette tullet om å møte din skaper? Hva i helvete snakker du om?»

Dantes hånd skalv da han brettet ut det offisielle brevet og leste det, og så enda en gang. Panikken roet seg først da han begynte å tyde glimtene av optimisme i diagnosen.

«Du har aldri fortalt meg at du er bekymret for prostataen din, Antonio», formante han bistert.

«Du er en travel mann. Hvorfor skulle jeg bekymre deg?»

«Jeg ringer denne legen i morgen tidlig.»

«Det skal du aldeles ikke!»

«Du forteller historier om at du skal møte din skaper, og du har ikke engang hørt hva prognosen er.»

«Jeg trenger behandling. Livet mitt er over, og jeg vil forlate det i trygg forvissning om at yndlingsnevøen min …»

«Den eneste nevøen din.»

«Er gift. Jeg elsker Angelina, og hva ligger foran henne uten en mors styrende hånd? Barnet er ungt nå, men tiden går. Jeg har holdt tankene mine om dette for meg selv, men denne dødsdommen …»

Antonio var redd, og frykten hadde fått ham til å gi uttrykk for dype bekymringer som han tidligere bare hadde hentydet til.

«Jeg kan neppe trylle frem en passende kone fra løse luften», sa Dante, brettet sammen brevet og la det på bordet mellom dem.

«Men du kan tenke på det – tenke på å slå deg ned. Det finnes mange skjønne unge kvinner der ute, hvis du bare ville åpne øynene. Det ville gjøre en døende gammel tosk så lykkelig …»

«Du må slutte å spille dødskortet, Antonio. Jeg har lest brevet, og ja, det er ikke så dumt å være bekymret. Men hvis du leser gjennom faguttrykkene og ser forbi den medisinske terminologien, ser du at det ikke er en dødelig situasjon som beskrives.»

Han ville berolige onkelen, men han kunne lese ekte angst i Antonios ansikt, og Dante elsket onkelen. Han elsket ham på en måte han aldri hadde elsket sin egen far. Livet i det forgylte buret hadde vært gledesløst. Onkelen hadde vært den eneste som av og til hadde åpnet buret og vist ham hva som var mulig utenfor.

Dante roet seg en anelse. Den kvalmende panikken som hadde grepet ham begynte å forsvinne, og han gikk over til å tenke som han alltid gjorde: rasjonelt, kjølig, følelsesløst. Alt var mulig når man eliminerte følelsene fra ligningen.

Han elsket Antonio, men han hadde aldri latt seg overtale til å etterligne ham. Kanskje, tenkte han ofte, var DNA viktigere enn alt annet. Så … ekteskap? Han visste akkurat hvilken kvinne som passet.

«Du vinner.» Han holdt begge hendene i været for å overgi seg, og Antonios øyenbryn skjøt i været.

«Vil du tenke på å slå deg til ro? For min skyld?»

«Det skal jeg gjøre.» Dante la hodet på skakke. «Men det finnes ikke noe som heter gratis lunsj, gamle mann. Jeg får ta kontakt med legen din uten forbehold fra i morgen, og ingen avgjørelse blir tatt, ingen avtale blir inngått uten at jeg er ved din side. Har vi en avtale?»

Antonio lente seg tilbake i stolen, lukket øynene og smilte.

«Ja, det har vi …»

*

Kate ventet ikke Dante tilbake før om minst tre dager. Han hadde dratt til Venezia for å besøke onkelen sin, og deretter skulle han fly til New York på forretningsreise.

Hun hadde nå jobbet for ham i over to år, og hun ville ha satset livet på at hun kjente den åtte år gamle datteren hans, Angelina, mye bedre enn han kjente henne, fordi han så sjelden var til stede.

Han stakk innom når jobben tillot det, og tilbrakte litt kvalitetstid med datteren – som regel i form av å hente henne på den prestisjefylte skolen i Milano og spandere et megadyrt måltid før han satte henne av hjemme.

Minst to ganger i måneden hadde han en formell briefing med Kate for å få oppdateringer om Angelinas skolegang. Kate ante ikke hvordan han la opp skoleferiene, når hun hadde fri og kunne gjøre som hun ville. Men basert på det den lille sjefen hennes hadde sagt, byttet han henne bare med en annen barnepike.

Angelina forgudet faren, men sett fra Kates ståsted var han kald, fjern og altfor fraværende i datterens liv.

Han var også mye kjekkere enn han hadde rett til å være, og så utrolig rik og vanvittig sofistikert at han alltid klarte å få henne til å føle seg selvbevisst og dypt ukomfortabel.

Men hver eneste kritiske tanke ble stilnet av det store beløpet hun fikk utbetalt ved månedsslutt. Ikke bare var frynsegodene svimlende, men hun kunne aldri ha tjent det hun hadde gjort de siste to årene noe annet sted i verden.

Og hun trengte pengene.

Men likevel …

Klokken var litt over åtte om kvelden. Kate lå sammenkrøllet i sofaen i stuen – en del av suiten hennes i det enorme herskapshuset hans i utkanten av Milano. Hun tok opp mobilen, og det knøt seg i magen da hun hørte den dype aksenten hans i den andre enden av røret, der han høflig spurte om det var for sent å møte med henne.

«Jeg … hvor?» Kate var forvirret. «Jeg trodde du var i New York …»

«Det er usannsynlig at jeg ville bedt deg om å møte meg hvis jeg var i New York. Jeg er på kjøkkenet. Jeg har nettopp kommet tilbake til Milano.»

«Akkurat.»

«Jeg antar at Angelina sover? Nei, det trenger du ikke svare på. Jeg kan få høre om dagen hennes når jeg ser deg. Femten minutter? Er det greit for deg?»

«Selvsagt.»

Ingen tid til å skifte. Hun kastet et blikk ned på de falmede olabuksene og den gamle rugbyskjorten hun hadde fått av faren for lenge siden.

Tjuefire år gammel, slank, rett, skulderlangt brunt hår, vanlige trekk … Hun lurte på om det var derfor Dante alltid fikk henne til å føle seg så selvbevisst. Han var så latterlig pen, og ved siden av ham klarte hun alltid å føle seg like eksotisk som en spurv.

Da hun først hadde begynt å jobbe for ham, hadde huset føltes uoversiktlig stort. Etter to år var hun blitt kjent med planløsningen, selv om all marmoren, søylene og trappene som skilte de ulike fløyene fra hverandre, aldri sluttet å imponere.

Hun var fattet da hun dyttet opp døren og ruslet inn på kjøkkenet, der hun i noen sekunder ble stående å vente på at han skulle se på henne. Han stirret ut av vinduet, og da han endelig snudde seg, var uttrykket hans uleselig.

Kate gjorde sitt ytterste for å kontrollere heten som oppslukte henne. Hver gang hun så ham, var det som om hun så ham for første gang.

«Jeg håper jeg ikke forstyrret kvelden din. Dante nikket til en flaske rødvin på kjøkkenbenken, men de mørke øynene forlot ikke ansiktet hennes. «Vil du ta et glass med meg?»

«Nei takk.»

«Du kan sette deg, Kate, og det er ingen grunn til å se så nervøs ut. Du skal ikke bli irettesatt for noe. Hvordan går det med Angelina? Hvordan gikk det med prøvene hun tok for to dager siden?»

«Flott. Hun har hatt gode resultater i matte og engelsk, og hun ble faktisk bedt om å lese stilen sin høyt for klassen. Juleforestillingen hennes er i neste uke, og jeg lurer på om du kanskje har bestemt deg for om du kan komme eller ikke …?»

«Jeg ser ingen grunn til å la være. Jeg skal få assistenten min til å rydde kalenderen, selv om jeg selvsagt ikke kan love noe.»

*

Denne kvinnen hadde jobbet for ham i litt over to år, og han visste nesten ingenting om privatlivet hennes. Ikke at han noen gang hadde hatt særlig interesse av å grave. Hun var svært kompetent, Angelina forgudet henne og hun holdt seg for seg selv. Hva annet kunne være relevant?

«Hun kommer til å bli henrykt.» Kate smilte og møtte blikket hans. «Hun er alltid veldig begeistret når du deltar på skolearrangementer.»

Dante lurte et kort øyeblikk på om det lå en kritikk der, men bestemte seg så for at det ikke gjorde det.

«Du lurer sikkert på hvorfor jeg har bedt om å få snakke med deg.»

«Vel», svarte Kate forsiktig, «ikke i det hele tatt. Jeg jobber for deg, og du vil naturligvis finne ut hvordan Angelina har det, hvordan dagen hennes har vært …»

«Jeg har nettopp besøkt onkelen min.»

«Hvordan har han det?» Denne gangen var Kates smil oppriktig. Hun var veldig glad i Antonio. Hun og Angelina dro ofte på besøk

«Ikke bra, er jeg redd.»

«Hva er i veien med ham?»

«For å si det rett ut, så har han fått en mulig kreftdiagnose. Selv tror jeg ikke at det er på langt nær så alvorlig som han ser ut til å tro, men han er helt fra seg av bekymring. Jeg har vært sammen med ham i halvannen dag, og jeg har vært hos legen hans for å få et klart bilde av hva som egentlig foregår.»

«Og …?»

«Flere tester må gjøres. Tingene er ikke så entydige som de kanskje har antatt. Dessverre er det ikke fullt så enkelt på andre områder.»

«Hva mener du?»

«Antonio synes å tro at denne diagnosen plasserer ham ved dødens dør, til tross for forsikringer fra meg og legen hans. Han har klart å overbevise seg selv om at mannen med ljåen lurer rundt hjørnet, og nå er han i ferd med å ordne opp i sakene sine.»

«Hva betyr det?»

«Det betyr for det første at han kommer til å gi fra seg den overordnede driften av familiegodset. Ærlig talt er mye av driften av eiendommene allerede i stor grad ivaretatt av folk jeg satte inn da foreldrene mine døde, og før Antonio overtok den fulle kontrollen, men det er en stor sak for ham. Han kommer til å forlate palasset og snakker om å trekke seg tilbake til landsbygda, selv om det absolutt ikke er noe behov for en så drastisk endring.»

«Jeg antar at palasset er veldig stort for en mann.»

Dante rynket pannen.

«Hva har størrelse med saken å gjøre?»

«Han føler seg kanskje litt ensom, antar jeg …»

«Dette stedet er ikke mye mindre. Jeg har aldri følt meg ensom her.»

*

Kate trakk på skuldrene.

For en verden Dante D’Agostino levde i. En verden der palasser, slott, vingårder og villaer bare var en del av en akseptert livsstil. Var det i det hele tatt mulig for ham å tenke på at en gammel mann kunne synes at et palass var litt for stort, selv om alle behovene hans var dekket?

Hun tenkte på noen av stedene hun hadde bodd sammen med foreldrene sine, på de mange reisene de hadde tatt rundt om i landet, med en avstikker til Europa i ny og ne, fra bobil til kanalbåt og en og annen campingvogn. Et av de mest permanente stedene hadde vært et kollektiv i Skottland, der de hadde bodd i over to år, og i løpet av den tiden hadde Kate trivdes, tatt igjen skolegangen og nytt den midlertidige lykken ved å ha røtter på ett sted.

«Hvorfor smiler du?»

«Gjorde jeg det?» Kate blunket og så på Dante, og i noen sekunder holdt pusten seg i halsen fordi han var så nær henne, nær nok til at hun kunne falle inn i det mørke dypet i øynene hans, som fikk henne til å føle seg oksygenfattig.

«Han vurderer birøkting som hobby», sa Dante med en frustrert gest. «Jeg aner ikke hvor det kommer fra. Jeg tror han så en dokumentarfilm for noen dager siden … Poenget er at han er i ferd med å revurdere veien videre, og det ser ut til å involvere flere … hva kan jeg si …?»

Han slo over til italiensk, og selv om Kate nå snakket flytende italiensk, klarte hun ikke helt å henge med.

Han hadde sagt at det ikke var noe å bekymre seg for, at hun ikke kom til å få en reprimande, men hva om dette improviserte møtet var for å gi henne sparken?

Kate ble plutselig klam av panikk. Hun var avhengig av inntekten. For to og et halvt år siden hadde faren hennes vært utsatt for en ulykke på den fordømte motorsykkelen sin. Det hadde vært forferdelig. Han hadde mistet et bein, og da hadde reisingen fått en brå slutt. Faren hadde stupt inn i en lammende depresjon.

Livsstilsendringen, de intense månedene med fysioterapi og tapet av alle de sporadiske inntektene som hadde holdt dem flytende, hadde blitt for mye.

I tillegg til skammen. Faren hadde måttet innse at han ikke hadde brukt nok tid og tanke på fremtiden deres, og at han alltid hadde levd i nuet. Med lite å falle tilbake på hadde han blitt overveldet av en følelse av å mislykkes, og det hadde vært hjerteskjærende.

På den tiden hadde Kate nettopp begynt å undervise på en barneskole i Windsor. Foreldrene hadde leid seg en bobil ved kysten og hadde planlagt å bo på samme sted hele sommeren.

Ulykken hadde satt en stopper for alt.

Foreldrene hadde trengt mer enn bare kopper med te og sympati. De hadde trengt kontanter. Penger til et hus som kunne tilpasses, til en dedikert fysioterapeut, til noen som kunne hjelpe faren hennes med å få hodet på rett plass igjen og avlaste morens skuldre.

Og så hadde denne jobben blitt utlyst. Kate hadde fått den, og godene var fantastiske.

Hun hadde klart å betale et depositum på et lite hus i Lancashire, men det var fortsatt et boliglån som måtte betales ned. Fysisk hadde faren blitt så bra som de kunne håpe på, men han var fortsatt deprimert.

Kate skjøv håret bak ørene og merket at hendene hennes skalv.

«Jeg vet hva dette handler om», sa hun og kremtet, fast bestemt på å adressere elefanten i rommet før den trampet over henne.

«Det tviler jeg sterkt på», mumlet Dante oppriktig.

«Når noen som står deg nær blir syke, forandrer alt seg. Onkelen din er syk, og du – du har tenkt nytt om Angelina og hennes fremtid.»

«Har jeg det? Hmm … kanskje det, på en måte …»

Kate prøvde hardt å samle all den styrken og energien hun hadde, men reservene var vanskelige å finne.

«Du trenger ikke lenger mine tjenester.»

Hun så bort, for hun var livredd for å se bekreftelsen i blikket hans.

«Interessant slutning, men der skyter du veldig langt over mål», sa Dante til slutt.

«Hva mener du?»

«Kanskje du bør ta deg noe å drikke før jeg sier det jeg har kalt deg hit for å si.»

Han ventet ikke på at hun skulle svare, men gikk i stedet for å hente et vinglass til og skjenket i litt av rødvinen, før han satte seg og så på henne med dødelig alvor i blikket.

Kate smilte svakt. Han var så høflig, så kontrollert, men likevel så avvisende.

«I tillegg til det plutselige ønsket om å flytte og den nyvunne interessen for birøkting, har onkelen min …» Han nølte og sa så med et oppgitt sukk: «fått det for seg at det er på tide at jeg finner meg en kone og slår meg til ro.»

«Å. Vel …»

«Overrasket?»

«Det er ikke noe han noen gang har nevnt for meg», sa Kate forvirret. «Og jeg har ingen tanker om det, verken på den ene eller den andre måten.»

Mannen var kanskje syndig pen, og med en stamtavle som ville fått enhver kvinne i landet til å stille seg i kø for å bli kona hans, men Kate ante ingenting, for privatlivet hans hadde alltid vært privat. I all den tiden hun hadde jobbet for Dante, hadde hun aldri opplevd at han hadde tatt med seg noen kvinne hjem eller introdusert datteren sin for noen.

Når det var sagt, var han usedvanlig mye borte, og hadde sannsynligvis et vilt og utagerende liv et annet sted.

Tanken fikk Kate til å rødme, og da hun kastet et blikk på ham, oppdaget hun at han stirret på henne.

«Han har i hvert fall fått det for seg at han er på vei ut, og han umulig kan forlate jorden uten å se meg gift med en passende kvinne.»

«Og finnes det … eh … en passende kvinne i nærheten?» spurte Kate mens hun lurte på hvor samtalen var på vei.

«Det gjør det faktisk», mumlet Dante.

«Å.»

«Det er derfor du er her, og det er derfor vi har denne samtalen. Sannheten er at jeg bryr meg veldig mye om onkelen min, og jeg er redd for at stress og bekymring vil føre ham til den tidlige graven han er overbevist om at venter på ham, selv om det ikke er noen grunn til at han ikke skulle overleve oss alle, hvis han får riktig behandling.»

«Jeg forstår», svarte Kate oppriktig mens hun tenkte på sin egen far og depresjonen som hadde fortært ham etter ulykken.

«Gjør du?» Han tok en pause og trakk på skuldrene. «Det spiller ingen rolle. Personlig er jeg fullstendig uinteressert i ekteskap. Jeg har vært gift én gang, og det er noe jeg siden har bestemt meg for aldri å nærme meg igjen.»

Kate nikket. Han hadde elsket og tapt. På kontoret hans hang et dramatisk maleri av kona bak skrivebordet hans, et vitnesbyrd om uerstattelig kjærlighet.

«Men du sa …»

«Jeg vil ikke gifte meg, Kate. Jeg har tenkt å gjøre det. Det er to helt forskjellige ting. Og har jeg en passende kandidat i tankene? Ja, det har jeg. Hun sitter her på kjøkkenet sammen med meg.»

I noen sekunder snurret en vanvittig, svimlende tanke gjennom Kates hode. Hun hadde faktisk trodd at fyren som satt overfor henne, hadde fridd til henne!

«Du skjønner vel ikke hva jeg mener? Jeg klandrer deg ikke.»

«Jeg er lei for det. Jeg forstår virkelig ikke hva som foregår.»

«Min onkel …»

«Jeg skjønner det med onkelen din. Det jeg ikke skjønner, er det som kom etterpå.»

«Det er enkelt. Antonio er i en skjør situasjon. Han er desperat etter at jeg skal gifte meg. Det har han vært en stund, men det er først nå at han har sagt det rett ut. Jeg har gjort det jeg kunne de siste par dagene for å forsikre ham om at dette ikke er den dødelige situasjonen han frykter, men … Hvis ekteskapet er det han ønsker, hvis det kan hjelpe ham gjennom dette midlertidige tilbakeslaget, så er ekteskapet det jeg vil gi ham.»

«Men jeg? Signor D’Agostino …»

«Dante.»

«Hvorfor meg?»

«Det er enkelt.»

«Enkelt?» Hun lurte på om de befant seg på samme planet.

«Som jeg sa, har jeg allerede vært gift.» Ansiktet hans ble mørkere, og han kastet et blikk ned før han løftet de midnattsmørke øynene tilbake til ansiktet hennes. «Jeg kommer ikke til å gjøre det igjen på noen meningsfull måte. Jeg vil ikke ha en kvinne som tror at det vil være kjærlighet involvert, eller noe annet for den saks skyld. Alle dører til et forhold i den retningen ble stengt for lenge siden.»

«Noe annet?» spurte Kate svakt, med rynkede bryn mens hun prøvde å holde tritt med det han fortalte henne.

«Tenk nøye over det», sa Dante ironisk, «så er jeg sikker på at du skjønner hva jeg mener.»

Han lente seg tilbake og nippet til vinen mens Kate tok innover seg hva kommentaren betydde.

Et ekteskap uten kjærlighet eller sex for onkelens skyld … Fargen forsvant fra ansiktet hennes, og munnen hennes åpnet seg.

«Jeg vil ha en kvinne jeg kan kommunisere med», sa han med dødelig alvor. «Og en som garantert kommer overens med datteren min. Angelina er like sentral i dette som onkelen min er. Jeg vil også ha en som vet nøyaktig hvordan det ligger an, og som ikke vil komplisere saken ved å tro at det noen gang kommer til å bli noe mer ut av avtalen enn det som ligger på bordet.»

«Og du tror jeg passer inn i bildet?» spurte Kate vantro. «Det du foreslår … Jeg er lei for det, men du må finne noen andre til å fylle rollen …»

«Fordi dette ikke stemmer overens med ditt romantiske syn på hvordan et ekteskap bør se ut?»

«Det er bare én av tusen grunner!»

Dante lot stillheten fylle rommet. Dette var første gang en samtale mellom dem hadde beveget seg utenfor trygg grunn.

«To år», sa han brått.

«Unnskyld?»

«Ekteskap i to år – deretter er du fri til å gå din egen vei.»

«Absolutt ikke!» Kate spratt opp og stirret på ham.

«Sett deg ned igjen. Vær så snill. Denne samtalen er langt fra over.»

«Det er den for meg», sa Kate, men beina vaklet, og hun ble stående.

«Jeg har ikke kommet til kjernen i dette.»

Forslaget hans var vanvittig. Kanskje var det slik den italienske adelen oppførte seg, uten å bry seg om grunnleggende adferdskodekser som de fleste normale mennesker fulgte.

«Jeg er virkelig ikke interessert.»

«Ekteskapet vil medføre … noen fordeler.»

«Virkelig? Det tviler jeg sterkt på.»

«Etter to år har du en formue som er stor nok til at du kan leve det livet du ønsker resten av livet.»

«Jeg er ikke interessert.»

«Er du sikker på det? Fordi du var den eneste kandidaten som ble intervjuet til denne jobben som var ærlig nok til å fortelle den virkelige grunnen til at du var interessert i å ta den.»

Kate kjente rødmen svi i kinnene. Hun husket intervjuet like tydelig som om det hadde vært i går. Tre intervjuere satt overfor henne, svært sjarmerende og oppmuntrende, alle utstyrt med spørsmål om ferdigheter, kvalifikasjoner, forventninger og vilje til å bo i utlandet.

De hadde spurt henne om mulige scenarier og om hvordan hun ville håndtere visse situasjoner. Hun hadde fått beskjed om at det ville være en livvakt til stede i visse tilfeller. Var hun komfortabel med det?

Kate hadde ikke latt seg affisere. Hun hadde hatt for mye å tenke på akkurat da til å være nervøs, og hun hadde allerede spådd at hun ikke ville få jobben uansett.

Det siste spørsmålet, som ble stilt med den samme uutgrunnelige høfligheten, hadde vært hvorfor hun ville ha jobben, og Kate hadde trukket pusten dypt og svart ærlig.

«Pengene.»

Alle tre hadde sett på hverandre, og da hadde hun svakt lagt til noe mer forsonende om det å utfordre seg selv både personlig, profesjonelt og språklig.

Hun hadde fått jobben.

«Du ville ha pengene», minnet Dante henne på, og så lot han henne sitte i ydmykende stillhet i et par minutter.

«Jeg antar at de som intervjuet meg, rapporterte det tilbake til deg?»

«Jeg fikk transkripsjoner og opptak av hvert eneste ord som ble sagt.»

«Jeg forstår. Hvorfor valgte du å gi meg jobben, i så fall? Kan jeg spørre om det?»

«Fordi jeg satte pris på ærligheten din. Du var den eneste som nevnte hvor mye jobben ville koste, selv om jeg vil vedde på at alle konkurrentene dine tenkte det samme. Jeg liker å vite hvor folk står. Da er det ikke rom for misforståelser.»

«Men …»

«Jeg likte også måten du håndterte visse tilfeller som ble presentert for deg. Dessuten var du ung – ung nok til at Angelina ikke så på deg som en lærer som ventet på at hun skulle komme tilbake fra skolen for å fortsette der hun hadde sluttet med læringen.»

«Hvorfor gjennomførte du ikke intervjuene selv?

«Fordi …» Dante lente seg frem og smilte langsomt. Det var et smil som sendte noe varmt og uventet gjennom henne. «Jeg har erfart at jeg av og til kan påvirke folk på godt og vondt, og det ville etter min mening ha vært ødeleggende for intervjuprosessen.»

Kate visste nøyaktig hvor han ville hen med den kommentaren. Selvfølgelig visste han hva slags effekt han risikerte å ha på potensielle kandidater.

«Jeg aner ikke hvorfor du trenger pengene», innrømmet han. «Jeg kunne ha gravd litt dypere, men hvordan du velger å bruke det du tjener, er din egen sak. Jeg hadde tilstrekkelig informasjon til å tilby deg stillingen, inkludert en omfattende bakgrunnssjekk.»

Kate brydde seg ikke om bakgrunnssjekker; det var standard prosedyre. Hun var imidlertid forferdet over at han kunne ha undersøkt privatlivet hennes, noe hun mente var helt uhørt.

«Det er forferdelig», sa hun rett ut, og Dante rynket pannen.

«Hva?»

«Alt. Dette! Alt sammen. Et frieri som dette – legge penger på bordet som om de kan kjøpe alt og alle. Måten du uten videre nevner at du kunne ha snoket i privatlivet mitt uten at jeg visste om det!»

*

Dante rødmet.

All gløden og lidenskapen som hadde vært fraværende de mange gangene de hadde hatt møter, var til stede nå. Øynene hennes strålte, og kinnene hadde fått livlig farge. Det var urovekkende, og han likte det ikke.

Kritiserte hun ham?

«Som jeg sa, jeg respekterte privatlivet ditt.»

«Men nå har du bestemt deg for å bruke det jeg sa mot meg.»

«Kate, det jeg tilbyr, er ikke akkurat vanntortur. Som min kone vil du få et liv der alt du måtte trenge eller ønske deg, vil stå til din disposisjon. I tillegg kommer du til å gå derfra som en ung kvinne med hele verden for sine føtter, i stand til å gjøre hva du vil, uten å spare på noe.»

«Selvfølgelig er det nødvendig med en ektepakt for å unngå at grådigheten trumfer fornuften, men uansett vil du oppleve meg som en usedvanlig sjenerøs mann. Hvis du har spart for å kjøpe ditt eget hus, betale ned gjeld – ja, hvis du vil unne deg en yacht eller et helt liv med ferier på eksotiske øyer – så vil du ha råd til å gjøre det! Til gjengjeld ber jeg om to år av livet ditt, der vi skal dele hus som venner. Det er kanskje ikke det ekteskapet du har drømt om, men du vil ikke ha annet enn min største respekt så lenge det varer.»

*

Kate åpnet munnen for å protestere, men så tenkte hun på foreldrene. Da hun hadde satt seg ned med dem og lagt grunnlaget for det livet de skulle leve, det livet hun skulle gjøre sitt beste for å subsidiere, hadde faren grått. Hun hadde aldri sett ham gråte før, og det hadde festet seg i hodet hennes, som en permanent påminnelse om hva de hadde gjennomgått og fortsatt gjennomgikk, og om vanskelighetene, de tøffe tidene og fallgruvene som fortsatt lå på lur.

«Og hva skjer etter to år?» hørte hun seg selv spørre.

«Vi skilles.»

«Og onkelen din vil bli opprørt igjen», sa hun lavt. «For ikke å snakke om Angelina.»

«Onkelen min vil være på et bedre sted, og Angelina vil være nesten elleve år. Hun vil være i ferd med å modnes og vil være i stand til håndtere et eventuelt samlivsbrudd. Og du vil utvilsomt ha et bånd til henne og derfor kanskje ønske å fortsette å besøke henne … sørge for kontinuitet. Det ville jeg aldri hindre deg i å gjøre. Ville det egentlig være så veldig annerledes enn det som skjer i veldig mange familier når et ekteskap går i stykker?»

Han lente seg mot henne, og hun kunne puste ham inn, en ren, treaktig lukt som fylte neseborene og gjorde henne litt beruset. «Vil du i det minste tenke på det?»

«Og hvis jeg sier nei? Hva skjer da? Kaster du meg ut?»

Dante hevet øyenbrynene og brøt ut i latter.

«Kaste deg ut?» Han moret seg fortsatt da han endelig så på henne. «Hvor tror du at jeg ville kastet deg ut – i den mørke villmarken? På det første skipet tilbake til England med kun tørt brød til reisen? Til den lokale togstasjonen uten tid til å pakke kofferten?»

«Veldig morsomt», mumlet Kate.

«Selvsagt vil jeg ikke kaste deg ut», sa han. «Jeg har foreslått noe for deg, noe som verken er mer eller mindre enn en slags forretningsavtale. Jeg gjorde det fordi jeg bryr meg dypt om min onkel og ønsker å gjøre ham lykkelig. Antonio er en god mann – den beste. Han fortjener det. Men …»

Han trakk på skuldrene og så alvorlig på henne. «Hvis det er for mye for deg, så får det så være. Din jobb her vil naturligvis ikke bli påvirket på noen som helst måte, og denne saken vil aldri bli diskutert igjen.»

«Og du vil finne noen andre som passer til rollen?»

«Nei.»

«Nei?»

«Du er virkelig den eneste som passer inn i bildet.» Han så ettertenksomt på henne. «Jeg ville aldri risikere at en kvinne fikk feil beskjed, og det ville være veldig lett å gjøre. Jeg ville heller aldri risikere at datteren min ikke kom overens med noen, og hun kommer godt overens med deg. Historiene hun forteller meg … Ansiktet hennes lyser opp når hun snakker om deg. Nei, du er den eneste som ville passet til dette.»

Han reiste seg og gned seg i nakken. «Jeg beklager at jeg forstyrret kvelden din …»

«Signor D’Agostino … Dante … jeg skal tenke på det, på frieriet ditt.» Øynene deres møttes, men Kate så ikke bort. «Jeg er veldig glad i onkelen din.» Hun smilte forlegent. «Og pengene ville komme godt med. Det er sannheten.»

«Det liker jeg. Som jeg nevnte, ville dette være et forretningsforslag. Vi vil naturligvis ha hver vår fløy, men hvis du takker ja, vil detaljene bli avklart mellom oss, og alt det juridiske vil bli ordnet. Jeg har et team av ytterst diskrete advokater.»

«Hvis jeg aksepterer …»

Dante smilte, og Kate gjorde sitt beste for å beholde fatningen, for hun kunne lese triumf i smilet.

Men det var et fristende forslag.

Hadde det ikke vært for faren, for de økonomiske forpliktelsene som gjorde det så vanskelig for henne å legge til side penger til sin egen fremtid, ville hun aldri stått her nå og vurdert det skandaløse forslaget hans.

To år var vel ikke en evighet å legge til side når belønningen var så fristende?

Hun ville fortsatt være ung, men hun ville være etablert, med foreldrenes og sin egen fremtid sikret. Og det var ikke som om han ba henne om noe annet enn å dele plass under hans tak. Som han hadde vært opptatt av å påpeke, ville de få hver sin fløy. Hun lurte på om det var vanlig i hans verden, der reglene folk flest fulgte, ikke så ut til å eksistere.

«Jeg skal tenke på det.»

*

Hun sa ja.

Dante så på henne over den kontinentale frokosten som var dekket på bordet mellom dem morgenen etter. Angelina var kjørt til skolen og alle samtaler var satt på vent de neste par timene, slik at han kunne diskutere detaljene i ekteskapet deres.

«Jeg skal arrangere et møte med advokatene mine så raskt som mulig», svarte han. «Men først må vi gå gjennom de grunnleggende detaljene i denne avtalen – sørge for at vi er enige. Og spis noe, Kate. Det har du lov til.»

Til tross for at hun hadde jobbet for ham i over to år, var dette merkelig nok første gang Kate hadde satt seg ned og spist sammen med ham uten at datteren hans eller andre mennesker var til stede.

«Dette føles rart», innrømmet hun.

«Det er fordi det er merkelig. Når det er sagt, setter jeg stor pris på at du gikk med på forslaget mitt. Jeg må spørre deg om du er helt sikker på at du vil gå videre med dette, for når kunngjøringen først er sendt ut, vil det være … litt pinlig å trekke den tilbake.»

«To år er ikke lang tid i den store sammenhengen.»

«Spesielt med tanke på det økonomiske insentivet», mumlet Dante. For første gang oppdaget han at han var intenst nysgjerrig på hvorfor pengene betød så mye for henne.

«Vi må legge en tidsplan for hvordan vi skal overbringe nyheten, men jeg foreslår at vi forteller det til Antonio først, og så venter vi til han har fordøyd det.»

«Han kommer til å bli litt overrasket. Kommer han virkelig til å tro at vi er et par?»

«Folk er alltid opptatt av å tro det de vil tro. Men sannheten er at onkelen min kjenner deg og liker deg, og jeg tviler på at han kommer til å sette spørsmålstegn ved avtalen vår når han har gjort så mye ut av å gifte meg bort. Jeg er ikke sikker på at han ville blitt begeistret og imponert hvis jeg dukket opp med en av kvinnene jeg pleier å gå ut med uansett … Han har møtt to av mine tidligere kjærester og har vært høylytt i sin misbilligelse.»

Kate hevet øyenbrynet. «Høylytt?»

«Du ville blitt overrasket», sa Dante tørt, «over hvor mye som kan formidles gjennom en rekke fnys, himling med øynene, tunge sukk og hoderisting.»

Kate kastet hodet bakover og lo, en skikkelig magelatter som overrasket henne,

«Hva slags kvinner har du datet tidligere?» Det direkte spørsmålet overrasket henne like mye som latteren hun nettopp hadde ledd av, og hun så at han nølte.

«Hvis vi skal være et par, må vi vel vite et par ting om hverandre? Jeg spør bare fordi jeg ikke kan huske at du noen gang …»

«Jeg har alltid nektet å la Angelina være vitne til kjærlighetslivet mitt. Jeg … ser kanskje ikke datteren min så mye som jeg vet at jeg burde, men hver eneste beslutning som tas, har henne i sentrum.»

Kate nikket anerkjennende,

«Føyelige», sa han. «Kjærestene mine – morsomme, føyelige … vakre.»

Kate smilte og nikket, og ønsket at hun ikke hadde stilt spørsmålet, for selvfølgelig var det slike kvinner denne mannen var tiltrukket av. Kona hans hadde vært slående vakker.

«Jeg regner med at onkelen min har champagnen klar når jeg forteller ham at du skal bli kona mi», mumlet Dante lattermildt.

«Det regner jeg med.»

«Men før vi sier det, tror jeg det kan være på sin plass at han kanskje ser deg i et litt annet lys. Han kan ha sine egne tvil om hvor raskt jeg plutselig har blitt knyttet til deg, men han kan overtales til å tro at jeg rett og slett har fått øynene opp for potensialet i en person som ikke er helt slik han tror. Han kan godt innbille seg at det som kanskje allerede var et løst forhold mellom oss, har blitt til noe mer, takket være hans tilskyndelse.»

«Hva mener du?»

«Det er rimelig å si at det ligger til rette for en romanse i kulissene, en romanse som han ikke vet noe om. Når det er sagt …»

Han så nøye på henne.

«Når det er sagt …?» spurte hun.

Han rødmet og så for første gang virkelig ubekvem ut.

«Jeg vil ikke at du skal misforstå dette …»

«Misforstå hva?» spurte Kate, umiddelbart mistenksom.

«Eh, i tråd med din nye rolle er det kanskje klokt … Hvordan skal jeg si det …?»

«Hvis du har noe å si, foreslår jeg at du bare sier det.»

Hun la armene i kors og ventet, og motvillig mumlet han: «Det lille spørsmålet om garderoben din.»

«Hva med garderoben min?»

Den langvarige stillheten talte sitt tydelige språk.

Klesvalget hennes var ikke godt nok. Kate bet tennene sammen og gjorde sitt beste for ikke å ta det som en personlig fornærmelse. Hun sa til seg selv at det ikke var mer fornærmende enn å søke på en jobb som krevde en bestemt uniform. Hun hadde takket ja til en uvanlig jobb, og da måtte hun ha en bestemt uniform.

«Jeg forstår …»

«Du finner kommentaren min støtende.»

«Nei, selvfølgelig ikke. Hvorfor skulle jeg det?»

«Du vil si noe. Si det.» Uttrykket hans var kjølig og spørrende, og det fikk henne til å stusse. Han var så fattet, så sikker, så kontrollert og i bunn og grunn så upåvirket.

Hvis de skulle begynne på denne nye måten, var det kanskje på tide å fastsette sine egne spilleregler, ellers ville hun risikere å gå seg vill uten en stemme og godta alle betingelsene som ble stilt, enten hun ville det eller ikke.

«Greit. Jeg skjønner det», sa hun kortfattet. «Hvis jeg skal spille en overbevisende rolle, er det viktig at jeg spiller rollen godt. Og det er klart, hvis jeg dukker opp på armen din og ikke lenger er den kjedelige barnepiken han er vant til, kan det hende han får det for seg at hele greia med «ekteskap over natten» kanskje ikke er fullt så absurd som det ser ut til … Men vær så snill, ikke tro at du kan gi ordrer og forvente øyeblikkelig lydighet, Dante. Hva ville du synes om jeg ba deg om å endre deler av garderoben din?»

«Hvilke deler?»

«Skjortene dine», sa hun. «Kanskje jeg egentlig ikke liker skjorter med monogram på lommene. Kanskje jeg synes de er tettsittende.»

«Gjør du det?»

«Muligens.»

«Hva mer?

«Jeg har ingen liste. Jeg vil bare ikke …» Hun sukket.

«Det kommer ikke til å skje.»

«Du vet ikke hva jeg kommer til å si.»

«Du vil bare ikke hoppe ut i en malstrøm uten oversikt over hvor du kan bli dratt under overflaten.»

«Hvordan visste du det?»

«Jeg beklager at jeg fornærmet deg ved å foreslå at du bør revurdere garderoben din. Hvis du virkelig ønsker å holde deg til det du har, vil jeg selvsagt ikke tvinge deg til å shoppe. Men bortsett fra det å lokke onkelen min til å tro på fiksjonen vår, er det en del tilstelninger og gallaer du må delta på.»

Han skar en grimase og smilte. «Så få som overhodet mulig, hvis jeg har noe med det å gjøre, men bortsett fra det vil det utvilsomt være mange anledninger som krever … finere antrekk enn det du sannsynligvis har. Du vil kanskje oppdage at det er mye mer komfortabelt hvis du velger å gli inn i mengden ved å bruke dem.»

«Og så onkelen min … Han er kanskje litt skeptisk, hvis jeg skal være helt ærlig. Det ville i hvert fall være uventet at jeg plutselig er seriøst involvert med en kvinne som ikke kan slappe av i mitt selskap, og som møter opp kledd for en dag på kontoret når vi går ut sammen.» Han gliste. «Og hvis du til gjengjeld vil at jeg skal legge skjortene mine med monogram på lager så lenge ekteskapet vårt varer, så er det gjort.»

«Jeg bryr meg ikke om skjortene», sa hun oppriktig. «Som du sa, det jeg bryr meg om, er en ordning der jeg føler at jeg ikke har gitt fra meg kontrollen.»

*

«Stol på meg.» Han lente seg fremover, og de mørke øynene hans var inntrengende og alvorlige. «Dette er en pakt, og vi holder i rattet sammen. Jeg vil aldri be deg om å gjøre noe du ikke selv ønsker å gjøre. Men hvis du skulle ønske å ha en … avtale … med noen, er det selvsagt viktig med diskresjon.»

Dante senket blikket, og tankene fløy med usvikelig hastighet til et scenario som fikk sansene hans til å røre på seg. Denne kvinnen, naken på en seng, kun iført et lite smil, som lokket med løftet om seksuell tilfredsstillelse. Han kjente en plutselig varme strømme gjennom seg og bet tennene sammen i oppgitthet.

«Når jeg velger å ha et forhold til noen, så vil jeg gjøre det som en fri person, slik at jeg kan ha et meningsfylt forhold som faktisk fører noe sted hen. To år er ikke akkurat en livstid å vente.»

«Har du noen gang hatt et slikt meningsfylt forhold som en fri person før?» spurte Dante med ektefølt nysgjerrighet, og Kate rødmet.

«Jeg er fortsatt ung. Jeg har vært opptatt med å skape meg en karriere, og det å være her borte og jobbe …»

«Du vet at det aldri var noen restriksjoner på hvordan du tilbrakte fritiden din her», svarte han, og hun smilte sjenert.

*

«Jeg vet det.» Hun lurte på hva han ville ha syntes om at hun hadde levd et omstreifende liv. På mange måter hadde han hatt rett da han sa at hun ville passe godt i denne rollen, fordi de var så forskjellige at det aldri ville være noen sjanse for at noen av dem skulle bli forvirret til å tro at det de hadde, kunne være mer enn det var.

«Jeg er glad for Askepott-makeoveren», sa hun med et forsiktig smil. «Nå som gresskaret skal bli til en vogn, og kleskoden for en vogn er en helt annen …»

«Bra! Så lenge du skjønner at jeg aldri blir din drømmeprins …»

Kates smil ble bredere, og hun lo.

«Jeg tror vi trygt kan si at du aldri kunne bli min drømmeprins, og så lenge jeg er gift med deg, kommer jeg heller ikke til å lete etter en. Og du … Du kan gjøre som du vil, og jeg vet at du vil være diskret.»

«Vel.» Han løftet kaffekoppen mot henne. «Skål for det. I morgen kan vi ta første skritt …»

